**Maa-ameti internetipõhiste kaardirakenduste kasutusleping**

**nr** [Registreerimisnumber]

**Maa-amet** (edaspidi **kasutusse andja**), keda esindab põhimääruse alusel peadirektor Tambet Tiits, ja  **Majandus-ja Kommunikatsiooniministeerium** (edaspidi **kasutaja)**, keda esindab põhimääruse alusel kantsler Ahti Kuningas, eraldi ja koos edaspidi nimetatud **pool ja** **pooled**,

sõlmivad Maa-ameti kaardirakenduste (edaspidi **rakendused**) kasutamiseks ja andmevahetuseks lepingu (edaspidi **leping**) järgmistel tingimusel:

1. **ÜLDSÄTTED** 
   1. Lepingu esemeks on teha koostööd ruumiandmete haldamiseks ja avalikustamiseks Maa-ameti geoportaalis. Lepinguga lepitakse kokku rakenduste, nende kaudu nähtavate, muudetavate ja avalikustatavate andmete ning tehtavate väljatrükkide kasutamises ning juurdepääsuõigust omavate isikute autoriseerimises ja muudes olulistes tingimustes.
   2. Rakenduste kirjeldused on kättesaadavad Maa-ameti geoportaalis aadressil <https://geoportaal.maaamet.ee/est/Teenused/Suunatud-kaardirakendused-ja-virtuaalkontorid-p74.html>.
   3. Rakenduste loetelu, nende kasutamiseks volitatud isikute nimed ja õigused ning kasutaja vastutusel muudetavate andmete loetelu on kirjeldatud lepingu Lisas 1.
   4. Pooltevaheline andmete ja informatsiooni vahetus toimub lepingus ette nähtud tingimustel tasuta.
   5. Pooled lähtuvad lepingu täitmisel hea usu ja mõistlikkuse põhimõtetest. Pooled võivad vajaduse tekkides koostööd laiendada, sõlmides lepinguga seotud lisakokkuleppeid.
2. **ÕIGUSED JA KOHUSTUSED**
   1. **Kasutajal on õigus:**
      1. Kasutada Lisas 1 nimetatud rakendusi, rakenduste koosseisu kuuluvaid töövahendeid ning andmeid kasutaja põhimäärusest tulenevate ülesannete täitmiseks;
      2. Teha rakenduste kaudu andmetest mõõtkavalisi väljatrükke ning salvestada asendiplaane PDF-formaati.
   2. **Kasutaja kohustub:**
      1. Kasutama rakendusi lepingus sätestatud tingimustel;
      2. Lisa 2 punktis 1 kirjeldatud andmeid sisestades ja muutes mõistlikult arvestama teiste isikute poolt andmetes tehtud muudatustega ja vältima põhjendamatuid muudatusi;
      3. Esitama geomeetriliselt korrektsed vektorkujul ruumiandmed rakenduste vahendusel, ruumiandmeteenuste vahendusel või L-EST97 koordinaatsüsteemis failidena ESRI Shape (või MapInfo MIF) failiformaadis;
      4. Andma andmete kasutusse andja nõudmisel esitatud andmete metaandmed, so informatsiooni nähtuste omaduste, andmeallikate, töötlemisloo ja ajakohasuse kohta;
      5. Mitte kasutama rakenduste kaudu saadud andmeid või nende tuletisi muul otstarbel, kui kasutaja põhimäärusest tulenevate ülesannete täitmiseks;
      6. Mitte tegema rakenduste kaudu saadud andmeid kättesaadavaks kolmandatele isikutele, v.a juhtudel, mis on vajalikud kasutaja põhimäärusest tulenevate ülesannete täitmiseks, sellisel juhul peab andmete kasutamine kolmandate isikute poolt toimuma kokkuleppel, ainult kindlate tegevuste raames ja kindlaksmääratud ajal;
      7. Mitte tegema rakenduste juurdepääsuõigust tagavaid autoriseerimisandmeid kättesaadavaks volitamata isikutele. Autoriseerimisandmete sattumisel volitamata isikute kätte teavitama sellest viivitamatult kasutusse andjat, kes annab kasutaja volitatud isikutele uued salasõnad;
      8. Teavitama kasutusse andjat viivitamatult volitatud isikute andmete muutumisest, sh seoses volitatud isiku lahkumisega ametist;
      9. Rakendama vajalikke organisatsioonilisi ja infotehnoloogilisi meetmeid andmete levimise ärahoidmiseks. Teavitama viivitamatult kasutusse andjat kasutajale teatavaks saanud volitusteta andmetöötlemise juhtudest ning ründest infosüsteemi turvalisuse vastu;
      10. Teavitama viivitamatult kasutusse andjat puudustest rakenduste töös ning nähtavates andmetes.
   3. **Maa-ametil on õigus:**
      1. Teha kasutajale ettepanekuid esitatud andmete parandamiseks juhul, kui on avastatud vastuolu Maa-ameti poolt peetavate andmekogudega;
      2. Teha kandeid Maa-ameti poolt peetavate riiklikesse andmekogudesse kasutaja poolt sisestatud andmeid kasutades;
      3. Teha kasutaja esitatud andmed rakenduste kaudu vaatamiseks nähtavaks teistele teabevaldajatele;
      4. Täiendada ja muuta rakenduste kaudu kättesaadavate andmete koosseisu ning rakenduste funktsionaalsust. Kasutaja poolt muudetavate andmete puhul kooskõlastatakse täiendused ja muudatused eelnevalt kasutajaga;
      5. Teostada rakenduste toimimiseks vajalikke hooldustöid, sh riistvara ja tarkvara uuendamist, mis võivad põhjustada häireid ja seisakuid rakenduste töös;
      6. Teha ettepanekuid kasutaja arvutite konfiguratsiooni ja tarkvaralahenduste täiendamiseks, mis on vajalikud rakenduste toimimise tagamiseks;
      7. Peatada asjaolude kontrollimise ajaks viivitamatult kasutaja volitatud isiku(te) juurdepääs rakendus(te)le, kui on alust arvata, et rakendusi on kasutatud mittesihipäraselt või on jäetud täitmata lepingus sätestatud kohustus(ed). Teavituse juurdepääsu peatamise kohta saadab kasutusse andja viivitamata kasutaja üldisele e-posti aadressile;
      8. Sulgeda kasutaja volitatud isiku(te) juurdepääs rakendustele ja leping üles öelda, kui on tõendatud, et kasutaja volitatud isiku(te) poolt on rikutud lepingu tingimusi;
      9. Pidada arvestust rakendusi kasutatavate volitatud isikute ning rakenduste kasutamise tiheduse kohta ning teha sellekohast statistikat.
   4. **Maa-amet kohustub:**
      1. Kokkuleppel kasutajaga avalikustama kasutaja poolt aktsepteeritud mahus andmed avalikes rakendustes, märkides ära andmete päritolu;
      2. Mitte levitama esitatud andmeid kolmandatele isikutele v.a. kasutajaga eelnevalt kokkulepitud juhtudel;
      3. Rakendama vajalikke organisatsioonilisi ja infotehnoloogilisi meetmeid andmete õigusvastase töötlemise ja levimise ärahoidmiseks;
      4. Tegema rakenduste kaudu nähtavaks avalikustamisele kuuluvad ja rakenduste eesmärgi täitmiseks vajalikud Maa-ameti hallatavate andmekogude andmed ja aluskaardid;
      5. Edastama kasutaja volitatud isiku(te)le kasutajanime(d) ja salasõna(d) ning rakenduste aadressid ja muu asjassepuutuva teabe kümne (10) tööpäeva jooksul pärast lepingu sõlmimist;
      6. Tegema muudatusi volitatud isikute andmetes kümne (10) tööpäeva jooksul, alates kasutaja kontaktisiku poolt teate saamisest;
      7. Võimaldama kasutaja volitatud isikutele rakendustele juurdepääs üle interneti selliselt, et on tagatud andmete turvalisus ja on välistatud andmete muutmine selleks volitusi mitteomavate isikute poolt;
      8. Tagama rakenduse toimimise, kui kasutaja poolt on täidetud rakenduste kasutamiseks vajalikud nõuded arvuti riist- ja tarkvara osas;
      9. Tagama rakenduste toimimise tööpäevadel kell 8.00-16.30, v.a. juhtudel, kui nimetatud ajavahemikul toimuvad hooldustööd. Sellistest hooldustöödest informeeritakse kasutajat vähemalt 24 tundi enne hooldustööde algust.
      10. Tagama rakenduse (teenuse) ISKE turvaklaasi **K2T1S1 ja turbeaste M,** kasutades selleks vajadusel kolmandat osapoolt.
3. **VASTUTUS**
   1. Pooled vastutavad selle eest, et lepingu täitmisel ei rikutaks teiste isikute õigusi nagu patent, kaubamärk, kasulik mudel, autoriõigus jne ning õigusaktidega kehtestatud andmekaitse nõudeid.
   2. Pooled on teadlikud, et kasutaja esitatud andmed kuuluvad kasutajale.
   3. Kasutaja vastutab tema poolt esitatud andmete õigsuse eest ja on teadlik, et need võidakse kanda asjassepuutuvasse riiklikusse andmekogusse ning teha rakenduste kaudu nähtavaks teabevaldajatele.
   4. Kasutaja on teadlik, et rakenduste kaudu tehtavad väljavõtted ei ole andmekogude ametlikeks väljavõteteks ja väljavõtete kasutamisel tuleb ära märkida nende päritolu ehk viidata andmete omanikule ja väljavõtte ajale.
   5. Kolmandale isikule kuuluvate andmete kasutamise vajadusel korraldab huvitatud pool kolmandalt isikult nõusoleku saamise andmete kasutamiseks.
   6. Lepinguliste kohustuste täitmata jätmine või mittekohane täitmine on vabandatav vääramatu jõu tõttu.
   7. Pooltel on lepingu rikkumisel vastavalt Eesti Vabariigis kehtivatele õigusaktidele õigus nõuda rikkumisega tekitatud kahju hüvitamist.
   8. Pooled kohustuvad täitma lepingut iseseisvalt ning ei tohi volitada selle täitmist edasi kolmandatele isikutele ilma teise poole sellekohase eelneva kirjaliku nõusolekuta, v.a. õigusaktides ettenähtud juhtudel.
   9. Pooled kohustuvad neile lepingu täitmise käigus teatavaks saanud konfidentsiaalset informatsiooni mitte avaldama ega muul viisil kättesaadavaks tegema kolmandatele isikutele ilma teise poole sellekohase eelneva kirjaliku nõusolekuta, v.a õigusaktides ja lepingus ettenähtud juhtudel. Konfidentsiaalse informatsioonina käsitletakse muuhulgas igasugust teavet poolte kohtvõrgu, tehnilise keskkonna ja rakenduste toimimise kohta.
   10. Kasutusse andja kinnitab, et töötleb lepingu täitmise raames talle kasutaja poolt esitatud isikuandmeid üksnes lepingus sätestatud eesmärkidel ja mahus, õigusaktides sätestatud alustel ja korras.
4. **TEAVITAMINE**
   1. Pooled kohustuvad teist poolt teavitama kõikidest asjaoludest, mis võivad mõjutada või takistada lepingus sätestatud kohustuste täitmist või õiguste realiseerimist.
   2. Pooltevahelised lepinguga seotud teated peavad olema esitatud teisele poolele kirjalikku taasesitamist võimaldavas vormis v.a. kui teine pool avaldab soovi saada teade allkirjastatult.
   3. Kumbki pool määrab lepingu tehniliste ja korralduslike küsimuste kooskõlastamiseks kontaktisikud. Kogu lepingujärgselt vahetatava informatsiooni edastamine toimub kontaktisikute kaudu.
   4. Kontaktisiku vahetumisest tuleb viivitamatult informeerida teise poole kontaktisikut lepingu punktis 4.2 sätestatud vormis.
   5. Kasutusse andja kontaktisikud lepingu täitmisel on Maa-ameti ruumiandmeteenuste büroo peaspetsialist Ene Jüriska (telefon 5455 0838, e-post [ene.juriska@maaamet.ee](mailto:ene.juriska@maaamet.ee)) ning kaardirakendusega seotud tehnilistes küsimustes geoinfosüsteemide büroo peaspetsialist Andres Hiiemäe (telefon 665 0758, e-post [andres.hiiemae@maaamet.ee](mailto:andres.hiiemae@maaamet.ee) ).
   6. Kasutaja kontaktisik on lepingu täitmisel ning kasutaja vastutusel muudetavate andmetega seotud küsimustes on ……………….. (telefon ………, e-post ……………).
5. **LEPINGU MUUTMINE JA VAIDLUSTE LAHENDAMINE**
   1. Lepingu tingimusi võib muuta või lepingut täiendada ainult poolte kirjalikul (sh elektroonilises vormis allkirjastatud) kokkuleppel, v.a juhtudel, kui lepingu tingimuste muutmise vajadus tuleneb Eesti Vabariigi õigusaktidest.
   2. Ühe poole taotluse lepingu tingimuste muutmiseks vaatab teine pool läbi kahekümne (20) tööpäeva jooksul arvates taotluse saamise päevast.
   3. Lepingust tulenevad erimeelsused lahendatakse pooltevaheliste läbirääkimiste teel, kokkuleppe mittesaavutamisel lahendatakse vaidlused seaduses ettenähtud korras.
6. **LEPINGU JÕUSTUMINE JA KEHTIVUS**
   1. Leping jõustub selle allakirjutamisel mõlema poole poolt.
   2. Lepingu kehtivusperiood on kolm aastat alates lepingu jõustumisest.
   3. Kõik lepingust tulenevad poolte kohustused ja õigused on kehtivad täies ulatuses nende õigusjärglaste suhtes.
   4. Pooltel on õigus leping üles öelda, teatades sellest teisele poolele ette vähemalt kolm kuud.
7. **POOLTE REKVISIIDID**

|  |  |
| --- | --- |
| Maa-amet | Majandus-ja Kommunikatsiooniministeerium |
| Mustamäe tee 51, 10621 Tallinn  Telefon: 665 0600 | Suur-Ameerika 1, 10122 Tallinn  Telefon: 6256342 |
| Tambet Tiits  peadirektor  /allkirjastatud digitaalselt/ | Ahti Kuningas  kantsler  /allkirjastatud digitaalselt/ |

**LISA 1: Kasutaja volitatud isikud**

1. Volitatud isikud:

|  |  |  |  |  |  |
| --- | --- | --- | --- | --- | --- |
| **Ees- ja perekonnanimi** | **Isikukood** | **Ametinimetus** | **E-post** | **Rakenduse nimetus** | **Vaatamisõigus /  Muutmisõigus** |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |